Fid-dawl tal-kummenti li għadda ftit tal-jiem ilu fil-Parlament il-Kap tal-Oppożizzjoni Simon Busuttil, fejn sostna li l-Partit Nazzjonalista (PN) kellu fuq il-mejda l-istess proposta għall-bini tal-Power Station ġdida f'Dellimara ħafna qabel l-aħħar elezzjoni li għaddiet, proprju fl-2009, liema proposta kellha twassal għall-kwalità ta' arja aħjar iżda xorta waħda ġiet rifjutata mill-PN u ma sar xejn dwarha, f'kummenti li ta lil din il-gazzetta t-Tabib Dr Jason Bonnici kkonferma li minkejja li sal-2009 kien hemm kunsens nazzjonali li l-ġenerazzjoni tal-elettriku għandha tkun bil-gass bħala karburant, kien proprju avviż legali li dawwar ir-rotta lura u għalhekk ittieħdet deċiżjoni mill-amministrazzjoni preċedenti biex jibqa' jintuża karburant li jħammeġ u jmarrad aktar. Dan kollu wassal biex pattiet qares saħħet il-Maltin u l-Għawdxin kollha, b'mod partikolari dawk li jgħixu fl-inħawi ta' Dellimara. Dan ikompli jikkonferma li Busuttil, li kien jagħmel parti integrali mill-aħħar gvern Nazzjonalista liema gvern kien falla milli jagħlaq il-Power Station tal-Marsa, la ried li jkun hemm impjant li jaħdem bil-gass f'Dellimara, la ried kontijiet orħos għall-familji Maltin u Għawdxin kollha, u wisq anqas ried li tittejjeb il-kwalità tal-arja. Proposti fażulli Fil-fatt, l-unika soluzzjonijiet li kellu l-PN fejn tidħol il-politika tal-enerġija kienu li jerġgħu jogħlew il-kontijiet tad-dawl u l-ilma kif ukoll kien lest jibgħat lill-familji Maltin u Għawdxin jaħslu l-ħwejjeġ u jużaw l-ilma fil-magni tal-ħasil filgħaxija. B'kuntrast għal dan, Gvern Laburista ¬mhux talli raħħas il-kontijiet tad-dawl u l-ilma b'medja ta' 25% lill-familji kollha Maltin u Għawdxin u lin-negozji, iżda talli wkoll għalaq għalkollox il-Power Station tal-Marsa, u dalwaqt se tkun inawgurata Power Station ġdida li taħdem bil-gass f'Dellimara. Dan apparti l-fatt li għadhom għaddejjin proċeduri l-Qorti b'rabta ma' individwi li huma implikati fl-akbar skandlu li qatt ra pajjiżna, dak tax-xiri taż-żejt, liema każ seħħ taħt amministrazzjoni preċedenti, u li għalih ingħatat maħfra Presidenzjali u ftit taż-żmien ilu rriżulta li l-Qorti stess mhux temmen il-verżjonijiet ta' George Farrugia, minkejja li dan huwa marbut b'ġurament li jgħid il-verità kollha. Domino effect Mitlub jikkummenta dwar kemm huwa importanti għas-saħħa tal-bniedem li ngħalqet il-Power Station tal-Marsa u l-bini ta' oħra ġdida f'Dellimara li taħdem bil-gass, it-Tabib Bonnici fisser li t-trab fin fl-arja jaffettwa s-saħħa tan-nies li jbatu minn mard kardjovaskulari u dak respiratorju. Dr Bonnci qal li "aktar ma jkun hemm trab fin fl-arja aktar ikollna nies ibatu minn sintomi marbuta ma' dawn il-kundizzjonijiet, aktar ikun hemm nies li jfittxu kura medika, aktar nies li jieħdu aktar mediċini, aktar nies li jfittxu għajnuna medika fis-servizzi tal-emerġenza fil-komunità, aktar nies li jfittxu s-servizzi tal-emerġenza fil-isptarijiet u aktar nies li jiġu ammessi għall-kura fl-isptarijiet." Dan kollu barra l-konsegwenzi tal-mard, ifisser ukoll żmien li l-persuna tqatta' 'l bogħod mill-familja u mix-xogħol, kif ukoll spejjeż għall-pajjiż u telf ta' introjtu minn xogħol ghall-persuna kkonċernata. Madwar 300 mewta fis-sena Bonnici żed jgħid li sfortunatament ikun hemm ukoll imwiet tal-għeżież tagħna minħabba attakki tal-qalb u/jew attakki tan-nifs. Fil-fatt, rapport tal-2015 u li kien anke deher fil-mezzi tax-xandir kien ta stima ta' madwar 300 mewt fis-sena marbuta mal-kwalità tal-arja. It-Tabib Bonnici spjega li l-gass huwa karburant ħafna aktar nadif mill-HFO u għaldaqstant meta jinħaraq jipproduċi ħafna anqas trab fin fl-arja. Dan ifisser li l-qalba għall-gass għandha tfisser anqas sintomi ta' mard kardjovaskulari u respiratorju għall-Maltin u l-Għawdxin. Mard ikkawżat mill-HFO Apparti minn hekk, madwar 15-il sena ilu, kien hemm studju li wera li r-rata ta' korrimenti fl-inħawi ta' 2 kilometri madwar l-impjant tal-ġenerazzjoni tal-elettriku tal-Marsa kienet 4 darbiet aktar mir-rata fil-kumplament tal-pajjiż. Studju ieħor tal-istess perjodu kien wera li sa 2 kilometri madwar impjant tal-ġenerazzjoni tal-elettriku tal-Marsa r-riskju ta' kanser fil-pulmun kien aktar mir-rata medja tal-pajjiż. Mitlub jgħid x'se jkunu l-benefiċċji ta' dawn iż-żewġ proġetti kbar, Bonnici qal li f'pajjiżna nafu li għandha rata għolja ta' tfal u adulti li jbatu minn għadd ta' allerġiji fosthom dik tal-imniffsejn u tal-għajnejn, kif ukoll l-ażma u l-ekżema. "Fil-fatt, għandna fost l-ogħla rati fid-dinja għal kull kategorija għal bosta snin u dawn il-persuni jkollhom aktar sintomi meta jogħla u jiżdied it-tniġġis fl-arja." Diġà bdiet tinħass id-differenza Intant, proprju ftit tal-jiem ilu biss, sena wara li Enemalta tfiet l-aħħar impjant tal-elettriku fil-Power Station tal-Marsa, ir-residenti u l-ħaddiema fil-lokalitajiet tal-inħawi jistgħu jgawdu minn titjib fil-kwalità tal-arja. Minn meta l-Power Station tal-Marsa ntfiet u tpoġġiet fuq cold standby fil-bidu tas-sena 2015, l-emissjonijiet tal-carbon dioxide (CO2) fl-inħawi naqsu b'madwar 761,000 tunnellata fis-sena, il-medja tal-livelli reġistrati bejn l-2010 u l-2014. Sabiex tilħaq dan il-livell ta' tnaqqis fl-emissjonijiet serra li jwasslu għat-tibdil fil-klima, kien ikun jeħtieġ installazzjoni ta' pannelli tax-xemx kbira daqs 900 grawnd tal-futbol. Studji tal-monitoraġġ tal-kwalità tal-arja li saru f'Jannar 2016 juru li l-emissjonijiet tal-gassijiet sulphur dioxide (SO2) fl-istess inħawi naqsu b'madwar 80 fil-mija meta mqabbla mas-snin meta l-istazzjon kien għadu jaħdem. Fil-fatt, il-livelli ta' SO2 mkejla fl-inħawi tal-Power Station din is-sena kienu kważi fl-istess livelli ta' dawk osservati fl-istazzjoni tal-monitoraġġ tal-arja Global Air Watch tal-Università ta' Malta, fil-Fanal tal-Ġordan, fl-Għarb, Għawdex. Titjib ieħor kien irreġistrat fl-emissjonijiet NO2, għalkemm dan it-tip ta' tniġġis jiġi kkawżat ukoll minn sorsi oħrajn, fosthom il-karozzi. L-Enemalta spjegat ukoll li r-residenti fil-lokalitajiet tal-inħawi m'għadhomx jilmentaw dwar trab iswed fil-propjetajiet tagħhom fil-Marsa, Raħal Ġdid, il-Fgura, il-Ħamrun, Ħal Tarxien u rħula oħrajn fl-inħawi. L-aħħar rapporti ta' trab iswed li waslu għand Enemalta jmorru lura għall-2013. F'Marzu 2011, rapport tal-Prof. Alfred J. Vella kien ikkonferma li "malli l-Marsa Power Station tingħalaq, it-trab iswed x'aktarx jonqos b'mod konsiderevoli."